РЕШЕНИЕ НА КОМИСИЯТА
от 8 май 2009 година
за регламентиране на временната търговия с някои видове посадъчен материал от картофи, които не отговарят на изискванията на Директива 2002/56/ЕО на Съвета
(нотифицирано под номер C(2009) 3392)
(2009/378/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/56/ЕО на Съвета от 13 юни 2002 г. относно търговията с посадъчен материал от картофи (1), и по-специално член 22, параграф 1 от нея,
като има предвид, че:
(1)
В точка 2, буква в) от приложение I към Директива 2002/56/ЕО се предвижда, че броят на растенията, показващи симптоми на остри вирози в прякото поколение, не трябва да превишава 10 %. В Швеция количеството на наличните семена от картофи от категорията „сертифицирани семена от картофи“, подходящи за природните условия на страната, които отговарят на горното изискване, е недостатъчно и поради това не е в състояние да задоволи нуждите на тази държава-членка.
(2)
Не е възможно да се задоволи търсенето на посадъчен материал от картофи с внос на посадъчен материал от други държави-членки или от трети страни, който да отговаря на всички изисквания, определени в Директива 2002/56/ЕО.
(3)
Съответно следва да се позволи на Швеция да разреши търговията с посадъчен материал от картофи при прилагане на по-малко строги изисквания за периода до 30 юни 2009 г.
(4)
Освен това следва да се позволи на други държави-членки, които са в състояние да доставят на Швеция посадъчен материал от картофи, без значение дали той е бил събран в държава-членка или в трета страна, да разрешат търговията с такъв посадъчен материал от картофи.
(5)
Целесъобразно е Швеция да бъде координатор, за да може да гарантира, че общото количество на позволения съгласно настоящото решение посадъчен материал от картофи не надхвърля максимално допустимото количество, предмет на настоящото решение.
(6)
Мерките, предвидени в настоящото решение, са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩОТО РЕШЕНИЕ:
Член 1
Търговията в Общността с посадъчен материал от картофи от категорията „сертифициран посадъчен материал“, който не отговаря на изискванията, посочени в Директива 2002/56/ЕО по отношение на броя на растенията, показващи симптоми на остри вирози в прякото поколение, е позволена до 30 юни 2009 г. съгласно условията, установени в приложението към настоящото решение, и при следните условия:
а)
броят на растенията, показващи симптоми на остри вирози в прякото поколение на посадъчния материал от картофи в категория „сертифициран посадъчен материал“, не надхвърля установения в приложението процент;
б)
на официалния етикет е посочен процентът на растения, показващи симптоми на остри вирози в прякото поколение на посадъчния материал от картофи в категория „сертифициран посадъчен материал“, както е установен по време на официалния преглед съгласно член 2, буква в), подточка iv) от Директива 2002/56/ЕО;
в)
посадъчен материал от картофи е пуснат на пазара съгласно член 2 от настоящото решение.
Член 2
Всеки доставчик на посадъчен материал от картофи, който желае да пусне на пазара посочения в член 1 посадъчен материал от картофи, трябва да подаде заявление за разрешително в държавата-членка, в която е установен или в която ще извършва вноса.
Съответната държава-членка разрешава на доставчика да пуска на пазара посадъчен материал от картофи, освен ако:
а)
има достатъчно основания за съмнение дали доставчикът ще може да осигури на пазара количеството посадъчен материал от картофи, посочено от него в заявлението за разрешително; или
б)
общото разрешено количество, предназначено за търговия съгласно дерогацията, надвишава определеното в приложението максимално допустимо количество.
Член 3
Държавите-членки взаимно си предоставят административна подкрепа при прилагането на настоящото решение.
Швеция изпълнява ролята на координираща държава-членка, за да може да гарантира, че общото разрешено количество не надвишава определеното в приложението максимално допустимо количество.
Всяка държава-членка, която получи заявление съгласно член 2, трябва незабавно да уведоми координиращата държава-членка за количеството, предмет на заявлението. Координиращата държава-членка, от своя страна, незабавно информира нотифициращата държава-членка относно това, дали разрешението ще доведе до надвишаване на максимално допустимото количество.
Член 4
Държавите-членки незабавно уведомяват Комисията и останалите държави-членки за количествата, за които са предоставили разрешение за пускане на пазара, съгласно настоящото решение.
Член 5
Адресати на настоящото решение са държавите-членки.
Съставено в Брюксел на 8 май 2009 година.